Manifest


 * ØKOLOGI TIL ALLE!**

Vil du ...

... have økologiske fødevarer langt billigere end i supermarkederne? ... vide mere om hvordan den mad du spiser, når frem til dit bord? ... lære mere om lokale nordiske råvarer? ... finde en kilde til gensidig inspiration til opskrifter? ... være en del af et socialt engageret fællesskab med rødder i dit lokalmiljø?

Så bliv medlem af Københavns Fødevarefællesskab!

Københavns Fødevarefællesskab er en medlemsejet og -drevet kooperativ fødevarevirksomhed - et alternativ til almindelige profit-orienterede supermarkedskæder. Virksomheden fokuserer på at tilbyde økologiske, velsmagende, lokalt producerede og bæredygtige fødevarer i et sæsonbaseret udbud til den lavest mulige pris.
 * Hvordan?**

For os er "forbrugerindflydelse" ikke blot muligheden for at kunne vælge mellem forskellige produkter. I fødevarefællesskabet er kunderne både medlemmer, medarbejdere og medejere. Hvert enkelt medlem arbejder 3 timer om måneden i virksomheden, og alle medlemmer har dermed medindflydelse og medansvar for driften og udviklingen af virksomheden. Alle beslutninger vedrørende varesortiment, økonomi og lignende tages i fællesskab af virksomhedens medlemmer.

Som fællesskab handler vi kun på vegne af vores medlemmer og ikke på vegne af en profitsøgende industri. Ethvert overskud i virksomheden går derfor til lavere fødevarepriser, udvikling af virksomheden eller til godgørende sociale projekter i byen omkring os. Denne fælles indsats gør det muligt at holde priser, der gør, at alle kan have råd til at købe økologisk.

Som medlem af Københavns Fødevarefællesskab kan du få økologiske fødevarer hver uge. Dette gør du ved at abonnere på en ugentlig kasse med lokalt produceret og sæsonbestemt frugt og grønt. Enten en lille kasse til 100 kr eller en stor kasse til 200 kr. Betaling og afhentning af varer finder sted i fødevarefællesskabets butik i Kafax, Korsgade 19. Abonnementet løber med betaling forud for den kommende uges kasse for at undgå spild og misforståelser. Du kan når som helst vælge at holde pause i dit abonnement så længe du ønsker.
 * Hvordan fungerer det i praksis?**

Alle kan være med i Københavns Fødevarefællesskab. Et medejerskab koster 100 kr.
 * Hvad kræver det af mig?**

Alle medlemmer forpligter sig til at arbejde i virksomheden 3 timer om måneden.

De typiske arbejdsopgaver er bl.a. :

- At holde butikken åben, herunder varehåndtering, pakning af kasser, vedligehold af lager og handel. - At bestille og afhente fødevarer fra økologiske producenter - At hverve nye medlemmer og anden markedsføring - At skabe nye aftaler med økologiske leverandører

Kom ned i butikken og kig dig omkring og bliv medlem eller meld dig til vores mailing-liste her.  
 * KØBENHAVNS FØDEVAREFÆLLESSKAB **
 * Økologiske fødevarer - til lave priser - gennem arbejdende fællesskab **

